范成大
舫斋信笔
燕居故可乐，病卧翻可怜。
身闲傥更健，其人半神仙。
既无扬州鹤，龙钟任吾年。
南齐深而明，略似西江船。
船中何所有，药气杂炉烟。
亲朋稀老伴，暂来即飘然。
秋蝇独恋恋，终朝相扑缘。
霜晴日色浓，窗纸烘春妍。
但愁添眼花，暝坐聊参禅。
困从定中生，瞢腾梦相牵。
三昧未得力，十魔方现前。
欠伸付一笑，朽腐难雕镌。
东蓝午斋动，风顺钟鼓传。
家人亦相呼，趣具先生餐。
牛齝能几何？蝉腹易便便。
此日虽可惜，姑付食与眠。